HMS Griffin (H31)
HMS Griffin (viirinumero H31) oli Britannian Kuninkaallisen laivaston G-luokan hävittäjä, joka palveli toisessa maailmansodassa.
Alus tilattiin maaliskuussa 1934 Vickers Armstrongilta Newcastlesta osana vuoden 1933 laivasto-ohjelmaa. Sen valmistuskustannukset olivat 248528 puntaa ilman Amiraliteetin toimittamia ase- ja viestijärjestelmiä.
Alus siirrettiin Kanadan laivastolle 20. maaliskuuta 1943 nimellä "HMCS Ottawa". Alus poistettiin palveluksesta 31. lokakuuta 1945 ja se myytiin romutettavaksi tammikuussa 1946.
"HMS Griffin" oli koealuksena testattessa uutta propellimallia verrattuna Amiraliteetin standardipropelliin ennen siirtymistään Välimeren laivaston 1. Hävittäjälaivueeseen. Alus oli toisen maailmansodan puhjetessa laivueenjohtajana.
"HMS Griffin" siirtyi 22. lokakuuta laivueen mukana Gibraltarilta Plymouthiin. Laivue määrättiin Harwichiin valvomaan läntistä kulkureittiä. Alus vaurioitui 17. marraskuuta Harwichissa, minkä vuoksi se siirrettiin 19. marraskuuta Lontoossa telakalle palaten jo seuraavana päivänä palvelukseen.
"HMS Griffin", "HMS Keith" ja "HMS Boadicea" pelastivat 21. marraskuuta Harwichin edustalla miinaan ajaneen "HMS Gipsyn" eloonjääneet.
"HMS Griffin" ja "HMS Grenade" pelastivat 19. tammikuuta 1940 113 miinaan ajaneen "HMS Grenvillen" eloonjäänyttä.
"HMS Griffin" suojatessa 2. helmikuuta saattuetta FS84 alus jäi suojaamaan sukellusveneen torpedoimaa tankkeria "British Councilloria" yhdessä "HMS Gallantin" kanssa. Alus liittyi myöhemmin uudelleen saattueeseen.
"HMS Griffin" siirrettiin huhtikuun alussa Kotilaivastoon Scapa Flowhun osana Norjan taisteluiden joukkojen kokoamista. Alus partioi 4. huhtikuuta luoteisen reitin alueella sekä Pohjanmerellä. Alus suojasi 14. huhtikuuta taistelulaiva "HMS Valiantia" ja risteilijä "HMS Vindictiveä" sekä saattuetta, joka kuljetti maihinnousujoukkoja Narvikiin. Saattueen määränpää muutettiin myöhemmin Namsokseksi.
"HMS Griffin" valtasi 24. huhtikuuta troolari "Polariksen", jonka uskottiin toimivan Pohjanmerellä toimivien sukellusveneiden emälaivana.
"HMS Griffin" osallistui 2. toukokuuta Namsoksen evakuointiin. Alus siirrettiin kesäkuussa Kanaalin alueelle tukemaan joukkojen evakuointia Ranskasta.
"HMS Griffin" joutui 19. heinäkuuta Doverin ulkopuolella ilmahyökkäyksen kohteeksi, mutta ei kärsinyt merkittäviä vaurioita. Alus siirrettiin 24. heinäkuuta Gibraltarille 13. Hävittäjälaivueeseen.
"HMS Griffin", "HMS Nubian", "HMS Mohawk", "HMS Janus", "HMS Hero", "HMS Gallant", "HMS Hotspur" ja "HMS Greyhound" muodostivat 30. elokuuta Force A:n, joka seuraavana päivänä määrättiin suojaamaan "HMS Illutriousin", "HMS Valiantin", "HMS Coventryn" ja "HMS Calcutan" muodostamaa Force F:ää Aleksandriaan operaatio Hatsissä. Alus palasi 4. syyskuuta Gibraltarille yhdessä "HMS Gallantin", "HMS Greyhoundin" ja "HMS Hotspurin" kanssa.
"HMS Griffin", "HMS Gallant" ja "HMS Hotspur" upottivat 22. lokakuuta Gibraltarin edustalla Italian laivaston sukellusvene "Lafolen". Alus varjosti 30. lokakuuta Vichyn Ranskan laivaston hävittäjiä Marokon rannikolla.
"HMS Griffin" siirrettiin marraskuussa Aleksandriaan 14. Hävittäjälaivueeseen. Alus liitettiin 7. marraskuuta "HMS Barhamin", "HMS Berwickin", "HMS Glasgowin", "HMS Gallantin", "HMS Greyhoundin" ja "HMS Encounterin" muodostamaan operaatio Coatissa Aleksandriaan siirrettävään Force F:ään.
"HMS Griffin" suojasi 3. tammikuuta 1941 taistelulaivoja Bardian pommituksessa. Alus osallistui 7. tammikuuta operaatio Excessin Pireukseen menevän saattueen MC4 suojaamiseen. Se pelasti 10. tammikuuta Pantellarian kaakkoispuolella miinan ajaneen "HMS Gallantin" eloonjääneet.
"HMS Griffin" siirrettiin 15. tammikuuta Punaiselle merelle saattuetehtäviin. Alus tuki helmikuussa maavoimien hyökkäystä Italian Somalimaahan (operaatio Canvas). Se palasi maaliskuussa Välimerelle.
"HMS Griffin" osallistui 19. maaliskuuta Maltalle menevän saattueen MW6 suojaamiseen. Saattue joutui voimakkaiden ilmahyökkäysten kohteeksi, joten seuraavana päivänä saattueen voimaa kasvatettiin kolmella ilmatorjuntaristeilijällä. Maltalta alus palasi Aleksandriaan.
"HMS Griffin" oli 28. maaliskuuta mukana Matapanin taistelussa hävittäjäsuojana. Alus upotti yhdessä "HMS Greyhoundin" ja "HMS Hotspurin" kanssa Italian laivaston hävittäjät "Vittorio Alfierin" ja "Giosue Carduccin". Seuraavana päivänä alus oli mukana suojaamassa saattueen Pireukseen operaatio Lustressa.
"HMS Griffin", "HMAS Stuart" ja tykkivene "HMS Gnat" tulittivat 15. huhtikuuta Sollumiin sijoitettuja Italian armeijan varastoja.
"HMS Griffin" suojasi 24. huhtikuuta saattuetta AN29 Pireukseen yhdessä "HMS Decoyn", "HMS Hastyn", "HMAS Waterhenin" ja "HMAS Vendettan" kanssa. Alus irroitettiin saattueesta, jotta se liittyisi risteilijä "HMS Coventryn" ja kolmen hävittäjän suojaamaan saattueeseen. Osasto evakuoi liittoutuneiden joukkoja Megarasta läheltä Korintin satamaa (operaatio Demon). Saattueeseen kuuluneen "SS Penlandin" upottua se pelasti eloonjääneet ja toimitti heidät Souda lahteen.
"HMS Griffin" hinasi 29. huhtikuuta varastolaiva "HMS Glenearnin" Aida lahdesta. Hinausvastuu siirrettiin matkan aikana "HMS Grimsbylle", jolloin alus kykeni palaamaan Kreikan rannikolle. Se suojasi 30. huhtikuuta Souda lahdesta Aleksandriaan sukellusveneverkonlaskija "HMS Protectoria", joka hinasi vaurioitunutta sukellusvenettä "HMS Roveria".
"HMS Griffin" määrättiin 18. toukokuuta suojaamaan Kreetan evakuointia. Alus kuormasi joukkoja Souda lahdesta ja Sfakiasta.
"HMS Griffin" määrättiin kesäkuussa Kreetan evakuoinnin päätyttyä Syyrian rannikolle valvomaan Vichyn Ranskan laivaston yksiköitä. Aluksen tukikohtana oli Haifa (operaatio Exporter). Se tulitti Haifan ja Beirutin välisellä tiellä olleita ajoneuvoja sekä suojasi risteilijöitä, jotka antoivat maavoimille tulitukea Beirutin ympäristön kohteisiin.
"HMS Griffin" palasi elokuussa Aleksandriaan, jossa se määrättiin tukemaan Tobrukin varuskuntaa. Alus suojasi postia, täydennyksiä ja materiaalia kurjettavia Tobrukin saattueita. Se muun muassa osallistui australialaisten joukkojen vaihtamiseen.
"HMS Griffin" ja "HMS Jaguar" pelastivat 21. lokakuuta Bardian pohjoispuolella Saksan laivaston sukellusveneen "U-79" torpedoiman "HMS Gnatin" miehistön. Alus otettiin hinaukseen, kunnes Aleksandriasta saapuneet hinaajat kohdattiin Mersa Matruhin edustalla.
"HMS Griffin" siirrettiin 2. Hävittäjälaivueeseen, jolloin sen tehtäväksi tuli laivaston raskaiden yksiköiden suojaaminen. Alus suojasi 24. marraskuuta taistelulaivoja yhdessä laivueen muiden alusten kanssa, kun etsittiin ilmoitettua akselivaltojen huoltosaattuetta Bengasiin. Se etsi seuraavana päivänä "HMS Barhamin" upottanutta sukellusvene "U-331":ta tuloksetta.
"HMS Griffin" osallistui joulukuussa laivueen mukana raskaiden yksiköiden suojaamiseen tuhottaessa vihollisen saattueita ja tulitettaessa erilaisia maakohteita. Alus osallistui 14. joulukuuta sukellusvene "U-557":n torpedoiman risteilijä "HMS Galatean" eloonjääneiden pelastamiseen.
"HMS Griffin" osallistui 18. joulukuuta Italian laivaston sammakkomiesten etsintään, kun taistelulaivojen "HMS Valiantin" ja "HMS Queen Elizabethin" alla oli Aleksandrian satamassa räjäytetty miinat.
"HMS Griffin", "HMS Carlisle", "HMS Arrow", "HMS Hasty" ja "HMS Hero" suojasivat 16. tammikuuta 1942 saattuetta MW8A Aleksandriasta Maltalle operaatiossa MF3. Alus palasi 18. tammikuuta osaston mukana Aleksandriaan, jossa se siirrettiin telakalle huollettavaksi.
"HMS Griffin" palasi palvelukseen helmikuussa. Alus liitettiin 13. helmikuuta Force B:hen suojaamaan saattuetta MW9 Maltalle ja saattuetta ME10 Maltalta operaatiossa MF5. Maltalle matkanneen saattueen tultua seuraavana päivänä upotetuksi ilmahyökkäyksissä Force B palasi Aleksandriaan saattueen ME10 mukana.
"HMS Griffin", "HMS Decoy", "HMS Havock", "HMS Hasty", "HMS Hotspur" ja "HMS Hero" siirrettiin 20. helmikuuta Ceylonille Itäiseen laivastoon. Alukset matkasivat Trincomaleehen Bombayn kautta, missä "HMS Griffin" joutui telakalle. Alus liittyi maaliskuussa Itäiseen laivastoon, jossa se oli partiointi ja saattuetehtävissä.
"HMS Griffin" liitettiin 28. maaliskuuta Force B:hen suojaamaan lentotukialus "HMS Hermestä" ja muita raskaita laivaston yksiköitä. Osasto purjehti 30. maaliskuuta torjumaan Japanin laivaston hyökkäystä hieman ennen Japanin laivastonilmavoimien hyökkäystä Ceylonille. Seuraavana päivänä osasto etsi ilman tulosta japanilaisia aluksia.
"HMS Griffin" oli tankattavana Attun atollilla, minkä jälkeen se etsi 2.-8. huhtikuuta laivaston mukana tuloksetta japanilaisia osastoja. Alus siirtyi 10. huhtikuuta laivaston mukana Kilindiniin Afrikan rannikolle, minkä jälkeen se suojasi kesäkuun alkuun saakka Intian valtameren saattueita.
"HMS Griffin" kutsuttiin Massawaan, josta sen tuli siirtyä edelleen Välimerelle suojaten samalla taistelulaiva "HMS Centurionia". Alus suojasi 12. kesäkuuta Välimeren laivaston mukana saattueen MW11 Maltalle operaatio Vigorousissa. Saattue joutui 14. kesäkuuta jatkuvien ilmahyökkäysten kohteeksi ja 15. kesäkuuta saatiin tieto merellä olevasta Italian laivastosta, jolloin saattue määrättiin vaihtoehtoiselle reitille. Saattue joutui E-veneiden maalitauluksi, jolloin saattueelle määrättiin taas uusi reitti. Uusiutuvien hyökkäysten vuoksi operaatio keskeytettiin ja saattue palasi Aleksandriaan.
"HMS Griffin" palasi heinäkuussa Kilindiliin Itäiseen laivastoon, jonka mukana se suojasi Intian valtamerellä kulkevia saattueita. Alus määrättiin elokuussa muutettavaksi sukellusvenentorjuntakykyiseksi saattuehävittäjäksi. Se osallistui syyskuussa maihinnousuharjoitukseen Zanzibarissa, minkä jälkeen se aloitti matkan Freetowniin.
"HMS Griffin" suojasi lokakuussa saattueen Freetownista Bermudalle. Alus purjehti saattueesta vapauduttuaan kotimaahan.
"HMS Griffin" otettiin 2. marraskuuta Southamptonissa telakalle modernisoitavaksi. Alus oli samalla tarkoitus muuttaa sukellusveneidentorjuntakykyiseksi saattuehävittäjäksi, joten alukselta korvattiin kaksi 4,7 tuuman tykkitornia Hedgehog-sukellusveneentorjuntaheittimellä sekä syvyyspommein. Alukselle asennettiin myös tutkat tyyppejä 286 ja 271 sekä 20 millimetrin Oerlikon ilmatorjuntatykki.
"HMS Griffin" siirrettiin 1. maaliskuuta 1943 Kanadan laivastolle ja se palasi palvelukseen 20. maaliskuuta nimellä "HMCS Griffin". Aluksen muutostyöt valmistuivat kuitenkin vasta 24. maaliskuuta. Se nimettiin 10. huhtikuuta "HMCS Ottawaksi".